RESOLUCIÓN do 25 de marzo de 2009, da Dirección Xeral de Ordenación do Territorio e Urbanismo, sobre a aprobación definitiva do expediente de delimitación do solo do núcleo rural de Arxemil, na parroquia do mesmo nome, concello do Corgo (Lugo).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 29/04/2009

I. Antecedentes.
O concello do Corgo remite o proxecto de delimitación referido, para os efectos de obter a súa aprobación definitiva, conforme o punto 2 da disposición adicional segunda da Lei 9/2002, do 30 de decembro, de ordenación urbanística e protección do medio rural de Galicia, en adiante LOUG.
A documentación técnica remitida, datada en maio de 2008, está redactada polo técnico municipal, e contén unha memoria xustificativa, planos de información e de ordenación ou delimitación e fotografía aérea.
O concello do Corgo carece de instrumentos de planeamento xeral, rexéndose polas normas de aplicación directa da LOUG e, no que non se opón a estas, polas normas complementarias e subsidiarias de planeamento provincial.
Atópase en tramitación un plan xeral de ordenación deste municipio, aprobado inicialmente o 30 de setembro de 2005.
Con data do 7 de novembro de 2006, esta dirección xeral acordou non aprobar unha primeira versión do proxecto de delimitación do mesmo núcleo, indicando unha serie de deficiencias que deberían ser corrixidas antes de se someteren novamente a aprobación definitiva, razón que explica a formulación deste novo proxecto.
Con data do 11 de febreiro de 2009 tivo entrada no rexistro xeral da Xunta de Galicia en Lugo, oficio do concello no que se solicita a aprobación do expediente corrixido da delimitación do solo de núcleo rural prevista no punto 2 da disposición adicional segunda da LOUG.
Segundo consta no expediente remitido, a delimitación do núcleo rural tradicional de Arxemil foi tramitada de conformidade co disposto na disposición adicional segunda da LOUG e aprobada provisionalmente por acordo adoptado polo pleno na súa sesión do 16 de xaneiro de 2008.
O concello enviou tres exemplares do proxecto técnico da delimitación, coa dilixencia de seren os aprobados provisoriamente na data indicada.
II. Consideracións e fundamentación.
Tras analizar a documentación enviada polo concello e á vista da proposta elaborada polo Servizo de Urbanismo, cómpre indicar o seguinte:
Como xa se recoñeceu na resolución do 7 de novembro de 2006, a entidade delimitada aparece recollida no Nomenclátor de entidades de poboación da provincia de Lugo (Decreto 6/2000).
Delimítase a circunscrición do núcleo, non previndo áreas de expansión.
De acordo coa información contida no proxecto, a nova delimitación cumpre os requisitos establecidos no artigo 13.3º, primeiro inciso, da LOUG, e, en especial, co criterio de consolidación mínima do 50% exixido polo citado artigo.
De acordo co punto 2 da disposición adicional segunda da LOUG, e co artigo 7 do Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos expedientes de delimitación de solo de núcleo rural correspóndelle ao director Xeral de Ordenación do Territorio e Urbanismo.
III. Resolución.
Visto canto antecede,
RESOLVO:
Aprobar o expediente de delimitación de solo do núcleo rural de Arxemil, na parroquia de Arxemil, concello do Corgo (Lugo), polas consideracións expostas no punto II.
Contra esta resolución, que non pon fin á vía administrativa, poderase interpoñer recurso de alzada ante a conselleira de Política Territorial, Obras Públicas e Transportes, no prazo dun mes que se contará a partir do día seguinte ao de notificación desta resolución, sen prexuízo de que os interesados poidan exercitar, se é o caso, calquera outro que estimen procedente (artigos 48, 58, 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, modificado pola Lei 4/1999, do 13 de xaneiro).
No suposto de que o interesado sexa unha Administración pública, non caberá interpoñer recurso en vía administrativa, podendo interpoñer recurso contencioso-administrativo perante a sala do contencioso-administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación, sen prexuízo da formulación, se é o caso, do requirimento previo en igual prazo (artigo 44 e 46 da Lei 29/1998, do 13 de xullo, da xurisdición contencioso-administrativa).
Santiago de Compostela, 25 de marzo de 2009.
Ramón Saúl Lueje Espina
Director xeral de Urbanismo
Ver referencia pdf "08200D008P012.PDF"